CELEX: 62021TN0784
Language: el
Date: 2021-12-20 00:00:00
Title: Υπόθεση T-784/21: Προσφυγή-αγωγή της 20ής Δεκεμβρίου 2021 — NP κατά Επιτροπής

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/55
            
         
      Προσφυγή-αγωγή της 20ής Δεκεμβρίου 2021 — NP κατά Επιτροπής
      (Υπόθεση T-784/21)
      (2022/C 73/70)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: NP (εκπρόσωπος: C. Mourato, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 8ης Φεβρουαρίου 2021 της Ευρωπαϊκής Επιτροπής (ΑΔΑ), καθόσον με αυτήν απορρίπτονται οι από 2 Οκτωβρίου 2020 αιτήσεις της προσφεύγουσας-ενάγουσας λόγω ηθικής παρενοχλήσεως για την οποία υπεύθυνη είναι η Ευρωπαϊκή Επιτροπή βάσει των διατάξεων του άρθρου 12α, παράγραφοι 1 έως 3, του ΚΥΚ, και ειδικότερα καθόσον με την προσβαλλόμενη απόφαση δεν αναγνωρίζεται η ηθική παρενόχληση την οποία υφίσταται η προσφεύγουσα-ενάγουσα από τον Νοέμβριο του 2014, δεδομένου ότι η καθής-εναγομένη υπέπεσε, σε πλείονες περιπτώσεις, σε πρόδηλη πλάνη εκτιμήσεως των προβαλλομένων πραγματικών περιστατικών, δεν συνήγαγε τις προσήκουσες συνέπειες και παρέβη την υποχρέωσή της αρωγής, απέρριψε δε το αίτημα κινήσεως της διαδικασίας για την αναγνώριση της αόρατης εγκεφαλικής αναπηρίας της προσφεύγουσας-ενάγουσας προ της διαδικασίας επανεντάξεως στην υπηρεσία κατόπιν διαπιστώσεως αναπηρίας και αρνήθηκε να καθορίσει τις εύλογες διαρρυθμίσεις για την άσκηση των ουσιωδών καθηκόντων της θέσεώς της εργασίας, όπως η μερική απασχόληση για ιατρικούς λόγους, η τηλεργασία και τα προγράμματα κατάρτισης και επιμόρφωσης, σύμφωνα με τα άρθρα 1δ, παράγραφος 4, και 33 του ΚΥΚ, καθώς και το άρθρο 15 του παραρτήματος VIII του ΚΥΚ και την απόφαση C(2004) 1318 της Επιτροπής της 7ης Απριλίου 2004·
               
            
                  —
               
               
                  να υποχρεώσει την Ευρωπαϊκή Επιτροπή να καταβάλει στην προσφεύγουσα-ενάγουσα αποζημίωση ύψους 40 000 ευρώ προς ικανοποίηση της ηθικής βλάβης που υπέστη στο ως άνω πλαίσιο·
               
            
                  —
               
               
                  να υποχρεώσει την Ευρωπαϊκή Επιτροπή να καταβάλει στην προσφεύγουσα-ενάγουσα αποζημίωση ύψους 106 649,02 ευρώ σε αποκατάσταση της περιουσιακής ζημίας που υπέστη η δεύτερη στο ως άνω πλαίσιο έως τις 31 Δεκεμβρίου 2021, με την επιφύλαξη του δικαιώματος της προσφεύγουσας-ενάγουσας να ζητήσει εκ νέου υπολογισμό της αποζημιώσεως ώστε να καλύπτεται και η περιουσιακή ζημία την οποία θα υποστεί από την 1η Ιανουαρίου 2022 μέχρι την ημερομηνία της ζητούμενης επανεντάξεως·
               
            
                  —
               
               
                  να καταδικάσει την καθής-εναγομένη στα δικαστικά έξοδα, κατ’ εφαρμογήν του άρθρου 134 του Κανονισμού Διαδικασίας του Γενικού Δικαστηρίου της Ευρωπαϊκής Ένωσης.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής η προσφεύγουσα-ενάγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται ηθική παρενόχληση εκ μέρους πλειόνων μελών του προσωπικού της ιατρικής υπηρεσίας της Ευρωπαϊκής Επιτροπής σε βάρος της προσφεύγουσας-ενάγουσας, ταυτόχρονη παράβαση του καθήκοντος μέριμνας και παραβίαση των αρχών της απαγορεύσεως των διακρίσεων και της αναλογικότητας στο πλαίσιο της αιτήσεως επανεντάξεως στην υπηρεσία κατόπιν αναπηρίας, την οποία αυτή είχε υποβάλει ήδη από τον Νοέμβριο του 2014, πλάνη εκτιμήσεως των προβαλλομένων πραγματικών περιστατικών σε πλείονες περιπτώσεις και παράβαση της υποχρεώσεως αρωγής, καθώς και, τέλος, παράβαση της υποχρεώσεως κινήσεως της διαδικασίας για τη διαπίστωση της αναπηρίας της προσφεύγουσας-ενάγουσας πριν από τη διαδικασία επανεντάξεώς της στην υπηρεσία.
               
            
                  2.
               
               
                  Με τον δεύτερο λόγο προβάλλεται αίτημα αποζημιώσεως λόγω της προμνημονευθείσας παρενοχλήσεως.